NARIADENIE KOMISIE (ES) č. 6/2005
zo 4. januára 2005,
ktorým sa opravujú nariadenia (ES) č. 46/2003 a (ES) č. 47/2003, pokiaľ ide o zmesi rôznych druhov čerstvého ovocia a zeleniny v tom istom predajnom obale
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1), najmä na jeho článok 2 ods. 2,
keďže:
(1)
Nariadenie Komisie (ES) č. 48/2003 z 10. januára 2003 ustanovujúce pravidlá uplatniteľné na zmesi rôznych typov čerstvého ovocia a zeleniny nachádzajúce sa v tom istom predajnom obale sa vzťahuje na predajné obaly, ktorých čistá hmotnosť je nižšia alebo sa rovná trom kilogramom (2).
(2)
Nariadenie Komisie (ES) č. 46/2003 z 10. januára 2003, ktoré mení a dopĺňa obchodné normy pre čerstvé ovocie a zeleninu, čo sa týka zmesí rôznych druhov čerstvého ovocia a zeleniny v tom istom predajnom obale (3), a nariadenie Komisie (ES) č. 47/2003 z 10. januára 2003, ktorým sa mení a dopĺňa príloha I k nariadeniu Rady (ES) č. 2200/96, chybne stanovujú, že produkty, na ktoré sa vzťahujú obchodné normy pre čerstvé ovocie a zeleninu, môžu byť uvedené na trh ako zmes rôznych druhov v tom istom predajnom obale, ktorého čistá hmotnosť je nižšia ako tri kilogramy.
(3)
Nariadenia (ES) č. 46/2003 a (ES) č. 47/2003 by sa preto mali opraviť tak, aby hmotnosť predajných obalov, ktorých sa týka toto ustanovenie, mohla byť rovná trom kilogramom.
(4)
Opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
V článku 1 nariadenia (ES) č. 46/2003 sa slová „s netto hmotnosťou menej ako tri kilogramy“ nahrádzajú slovami „s čistou hmotnosťou nižšou alebo rovnou trom kilogramom“.
Článok 2
V článku 1 nariadenia (ES) č. 47/2003 sa slová „s čistou hmotnosťou menšou ako tri kilogramy“ nahrádzajú slovami „s čistou hmotnosťou nižšou alebo rovnou trom kilogramom“.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. januára 2005